ตัวช่วยเขียนแผนธุรกิจ
เหลืออีกไม่กี่วันก็จะก้าวข้ามผ่านปีเก่าเข้าสู่ปีใหม่ ปีหน้าเป็นปีมังกรทอง
12 ธ.ค. 2554

เหลืออีกไม่กี่วันก็จะก้าวข้ามผ่านปีเก่าเข้าสู่ปีใหม่ ปีหน้าเป็นปีมังกรทอง
โดย..สุรชัย กำพลานนนท์วัฒน์ 
ซึ่งทุกคนเชื่อว่าเป็นสัญลักษณ์แห่งความร่ำรวยเจริญรุ่งเรือง และปี 2555 ยังลงตัวเป็นตัวเลขสวย จดจำง่าย แถมอ่านออกเสียงว่า สอง ห้า ห้า ห้า จะว่าไปก็เหมือนเสียงหัวเราะครื้นเครงมีความสุข ดังนั้นคนส่วนใหญ่จึงหวังว่าปีหน้าน่าจะเป็นปีที่ดีของทุกคน ทุกกิจการ
ท่านที่เป็นคนทำงานทั้งภาครัฐและเอกชนก็ขอให้เจริญก้าวหน้าในหน้าที่การงาน ส่วนท่านที่ทำมาหากินประกอบธุรกิจการค้าเป็นผู้ประกอบการเอสเอ็มอีก็ขอให้กิจการเฮงๆ รวยๆ
อย่างไรก็ตาม ถ้าจะนั่งอยู่เฉยๆ ไม่มีการเตรียมการอะไรเลย รอแต่ความเฮงอย่างเดียว มันก็คงจะไม่ช่วยทำให้รวยได้ ฉะนั้นวันนี้อยากแนะนำให้ท่านผู้ประกอบการทั้งหลายควรจะต้องมีการวางแผนธุรกิจเพื่อเตรียมการรับมือกับปีมังกรทองเฮงๆ ที่จะมาถึงในเร็วๆ นี้ด้วย
แผนธุรกิจจะเป็นเครื่องมือที่ช่วยให้ธุรกิจเรามีการทำธุรกิจอย่างเป็นระบบ มีทิศทางและกลยุทธ์ที่ชัดเจน มองไปข้างหน้าอย่างมืออาชีพ ลดความเสี่ยงในการบริหารจัดการธุรกิจรูปแบบเดิมๆ ที่มักจะใช้ความรู้สึกหรือการจดจำเป็นหลัก โดยเฉพาะต่อภาวการณ์ที่มีปัจจัยภายนอกรุมเร้ามากมาย ทั้งเรื่องเศรษฐกิจ สังคม การเมือง และภัยธรรมชาติ 
แผนธุรกิจจึงเป็นสิ่งจำเป็นที่ทุกกิจการควรต้องทำอย่างจริงจัง ไม่ใช่ทำแบบลวกๆ หรือทำไว้เพื่อใช้ยื่นขอสินเชื่อเท่านั้น ต้องเอาไปใช้บริหารจัดการในธุรกิจได้จริงๆ
ผมเชื่อว่าผู้ประกอบการทุกรายรู้และเข้าใจว่าแผนธุรกิจมีความสำคัญและควรจะทำเตรียมไว้พร้อมใช้งานได้ทันทีเมื่อเข้าสู่ช่วงปีใหม่
แต่ปัญหาอยู่ที่เจ้าของกิจการส่วนใหญ่ แม้จะรู้เรื่องรู้หลักการและรายละเอียดของแผนธุรกิจบ้าง แต่เอาเข้าจริงก็ทำไม่ได้ ทำไม่เป็น ดูอะไรๆ มันยุ่งยากซับซ้อนสับสนตั้งแต่เริ่มต้นจะลงมือเขียนบทแรกๆ เลยทีเดียว
หลายคนแค่เริ่มคิดก็หมดแรงเดินต่อเสียแล้ว ครั้นจะไปจ้างคนอื่นมาทำก็ต้องเสียค่าใช้จ่ายแพงๆ และยังไม่รู้ว่าจะใช้งานเกิดประโยชน์คุ้มค่าทำให้กิจการค้ามีความเจริญก้าวหน้าจริงหรือไม่
คิดการใหญ่จากโพสต์ทูเดย์ เข้าใจหัวอกของผู้ประกอบการเอสเอ็มอีไทย ผมจึงไปหาตัวช่วยในเรื่องการเขียนแผนธุรกิจมาให้ท่านผู้อ่านเอาไว้ใช้เป็นแนวทางในการทำเรื่องนี้ ถือเป็นของขวัญเล็กๆ น้อยๆ มาฝากกันในวาระขึ้นปีใหม่ ปีมังกรทองที่คนไทยจะกลับมาร่ำรวย
เอสเอ็มอีแบงก์ เขาทำ VCD เรื่อง แผนธุรกิจลุยเศรษฐกิจปี 2555 เตรียมไว้แจกให้กับลูกค้าของธนาคารเพื่อเป็นแนวทางในการทำแผนธุรกิจด้วยตัวเอง โดยเอาวิทยากรที่มีความเชี่ยวชาญเรื่องนี้มาถ่ายทอดด้วยภาษาง่ายๆ ความยาวประมาณ 50 นาที 
ผมดูแล้วเห็นว่าน่าสนใจดีมีประโยชน์กับผู้ประกอบการ จึงขอตัวช่วยนี้มาจำนวนหนึ่ง หากท่านผู้อ่านที่เป็นผู้ประกอบการเอสเอ็มอีอยากได้ไว้ ผมจะส่งให้ทางไปรษณีย์ ขอให้ท่านช่วยส่งชื่อที่อยู่โดยละเอียดมาที่อีเมลของผม ไม่มีเงื่อนไข ไม่มีกติกา ไม่มีค่าใช้จ่าย มีแต่น้ำใจตอบแทนที่ท่านเป็นแฟนคอลัมน์นี้